P6_TA(2005)0136

Bangladeš

Resolucija Evropskega parlamenta o Bangladešu

Evropski parlament,

- ob upoštevanju Sporazuma o sodelovanju med Evropsko skupnostjo in Ljudsko republiko Bangladešem o partnerstvu in razvoju [1],

- ob upoštevanju naraščajočih kritik glede številnih in vedno hujših zlorab človekovih pravic s strani oblasti in fundamentalističnih verskih organizacij, ki so jih izrazili Ekonomsko-socialni svet Združenih narodov februarja 2005 (E/CN.4/2005/NGO/32), Ministrstvo za zunanje zadeve Združenih držav prav tako februarja 2005 (Poročilo o izvrševanju človekovih pravic v Bangladešu iz leta 2004) in Amnesty International (na primer nujni ukrepi 061/2005),

- ob upoštevanju izjave predsedstva v imenu Evropske unije z dne 29. januarja 2005 o napadu v Habiganju, Bangladeš,

- ob upoštevanju člena 115 svojega Poslovnika,

A. zaskrbljen glede ponavljajočih se bombnih napadov na ključne opozicijske politike, manjšinske verske skupine, novinarje in predstavnike nevladnih organizacij, predvsem glede dveh nedavnih granatnih napadov, v katerih sta bila tarči dva pomembna opozicijska politika — 21. avgusta 2004 na šejk Hasino, vodjo zveze Awami in nekdanjo predsedsednico vlade ter 27. januarja 2005 na nekdanjega finančnega ministra Šaha Mohammada Kibria, ki je bil umorjen,

B. zaskrbljen glede nedavnih politični razvojev v Bangladešu, kjer se zdi, da tveganje za fundamentalizem narašča in kjer so slabo upravljanje, podkupovanje in nepotizem močno spodkopali pravno državo, vključno z varovalkami iz ustave za zaščito temeljnih pravic v Bangladešu,

C. zaskrbljen, da je bangladeški vladi le deloma uspelo zmanjšati nasilje in da se grožnje skrajnih skupin nadaljujejo; ugotavlja, da paravojaške skupine nadaljujejo z dejavnostmi na podeželju s podporo — v nekaterih primerih — lokalnih organov,

D. zaskrbljen ugotavlja, da so verske manjšine, vključno s Hindujci, pa tudi manjše muslimanske skupine ter organizacije za pravice žensk v zadnjih letih postali žrtve številnih nasilnih napadov in zastraševanja,

E. ugotavlja, da se je strah oblikoval z zlorabo pooblastil muslimanskih fundamentalističnih strank v vladi,

F. ker je Bangladeš dosegel delen napredek v socialno-ekonomskem sektorju, vključno z zdravstvom, sanitarno-zdravstvenimi ukrepi, izobraževanjem, enakopravnostjo žensk, načrtovanjem družine in oskrbo s hrano, zaostaja pa pri izboljšanju splošnih vprašanj upravljanja in spodbujanju človekovih pravic, s čimer bi sicer lahko nadalje prispeval k socialno-ekonomskemu napredku naroda,

G. zaskrbljen glede dosedanjega neuspeha bangladeške vlade, da privede pred sodišče tiste, ki so zagrešili te napade in glede splošnega poslabšanja javnega reda in miru v Bangladešu v zadnjih letih; ob tem pa ugotavlja, da je bangladeška vlada 22. februarja 2005 prepovedala dejavnosti in zamrznila premoženje dveh muslimanskih kriminalnih organizacij,

H. poudarja, da sporazum o sodelovanju med ES in Bangladešem temelji na spoštovanju človekovih pravic in demokratičnih načel ter da je neupoštevanje člena 1 kršitev, ki lahko ogrozi nadaljevanje sporazuma,

I. ker mora Komisija zagotoviti, da se spremlja položaj človekovih pravic v Bangladešu in da se o tem obvešča Parlament,

J. poudarja, da ima Bangladeš kot država pogodbenica po mednarodnem pravu obveznosti do Mednarodnega pakta o državljanskih in političnih pravicah in do Konvencije Združenih narodov o prepovedi mučenja in drugega nečloveškega ali ponižujočega ravnanja ali kaznovanja, vendar še ni izglasoval ustrezne zakonodaje,

1. obsoja ponovne bombne napade in poziva bangladeško vlado, da v skladu s svojimi obljubami mednarodnim preiskovalcem, ki pomagajo obveščevalnim silam Bangladeša, zagotovi popolni dostop do vseh dokazov o napadih ter poziva bangladeško vlado, da v celoti objavi poročilo o preiskavi;

2. poziva bangladeško vlado, da spoštuje navodila bangladeškega visokega sodišča in se izogiba zlorabi zakonskih sredstev pri priporu protestnikov opozicije ter da mirnih političnih protestov ne preprečuje s pripori in mučenji protestnikov;

3. zlasti poziva bangladeško vlado, da naredi konec operacijam paravojaških sil (bataljon za hitro ukrepanje), ki se bojujejo proti kriminalu, saj se te operacije sprevržejo v izvensodne poboje; poudarja, da je bilo po podatkih poznane organizacije za človekove pravice ODHIKAR v letu 2004 kar 90 primerov javno objavljenih smrti zaradi mučenja pripornikov;

4. spodbuja bangladeško vlado, da omogoči prebivalstvu, da sodeluje pri tradicionalnih kulturnih dogodkih in zagotovi varnostne ukrepe za mirno izpeljavo teh dogodkov, ki odražajo tradicijo strpnosti in svobodomiselnosti;

5. poziva bangladeško vlado, da sprejme preventivne ukrepe proti muslimanskim paravojaškim skupinam, ki so razširile nasilje in zastraševanje na podeželskih območjih Bangladeša;

6. ponovno izraža svojo podporo zahtevi po sojenju tistim, ki so sodelovali pri pokolu bangladeških državljanov in pri drugih vojnih zločinih med osvoboditvijo Bangladeša leta 1971;

7. meni, da so zaradi parlamentarnih volitev načrtovanih za konec leta 2006 oziroma začetek leta 2007 potrebne sistemske reforme, na osnovi katerih bi ponovno vzpostavili načela odgovornega vodenja in omogočili volilni komisiji in začasni vladi, da delujeta neodvisno;

8. meni, da je treba takšne reforme podpreti z usklajenim delovanjem donatorjev po vsem svetu;

9. poziva vse strani, da se vzdržijo uporabe nedemokratičnih praks in da se s sodelovanjem v demokratičnem procesu v parlamentu vključijo v dialog vseh strani; zlasti poziva opozicijske stranke, da prenehajo z bojkotom parlamentarnih aktivnosti, saj agitacija in nasilje povzročata trpljenje bangladeškega ljudstva;

10. izraža podporo načelnim korakom, ki so jih naredili predstavniki EU v zadnjem letu pri obrambi pravic verskih manjšin v Bangladešu, na primer njihova navzočnost v kompleksu muslimanske verske organizacije Ahmadiyya oktobra 2004, ko so fundamentalisti pripravili množični napad na ta kompleks;

11. poziva Svet, da v sporazumu o sodelovanju med ES in Bangladešom preveri uporabo klavzule, ki se nanaša na človekove pravice in demokracijo ter se prepriča, ali bangladeška vlada vlaga zadostne napore za bistveno izboljšanje stanja na področju človekovih pravic;

12. se je seznanil z nedavnimi manjšimi ukrepi bangladeške vlade za izboljšanje politične situacije v državi; spodbuja bangladeško vlado, da vzpostavi razmere, ki bodo omogočale spoštovanje zakonov in reda ter podpira vsak bistven napredek pri vprašanjih kot so odgovorno vodenje države, svoboda tiska, boj proti korupciji in spoštovanje človekovih pravic;

13. naroči svojemu predsedniku, naj to resolucijo posreduje Evropskemu svetu, Svetu, Komisiji, vladam in parlamentom držav članic in držav kandidatk, generalnemu sekretarju OZN in vladi Bangladeša.

[1] UL L 118, 27.4.2001, str. 48.

--------------------------------------------------